b'\n_START_ARTICLE_\nGr\xc3\xa5kollen batteri\n_START_PARAGRAPH_\nGr\xc3\xa5kollen batteri, ogs\xc3\xa5 kjent som Gr\xc3\xa5\xc3\xa5sen batteri, ligger p\xc3\xa5 vestsiden av Glomma i Spydeberg kommune, vest for Askim. Batteriet inng\xc3\xa5r i Glommenlinjen, et forsvarssystem bygget opp under de usikre forholdene som ledet frem til unionsoppl\xc3\xb8sningen i 1905._NEWLINE_Sammen med H\xc3\xb8ytorp og Tr\xc3\xb8gstad fort, Fossum brogalleri, Langenes batteri, Skor\xc3\xa5s s\xc3\xb8ndre batteri, Skor\xc3\xa5s nordre batteri, Kjell\xc3\xa5s batteri og Sta\xc3\xa5s batteri utgjorde dette Fossumavsnittet. _NEWLINE_Gr\xc3\xa5kollen batteri ble bygget som en st\xc3\xb8tte til Langnes batteri som ble ansett for \xc3\xa5 v\xc3\xa6re for svakt og ha en utsatt beliggenhet. Sammen skulle Fossumavsnittet hindre overgang over Glomma langs aksen Mysen-Oslo p\xc3\xa5 avsnittet fra Langenes jernbanebro til fergestedet ved Gr\xc3\xb8nsund. _NEWLINE_Batteriet er bygget som et forberedt batterianlegg for fire kanoner i tiden 1902-03. Det inng\xc3\xa5r fire separate standplasser for 10,5\xc2\xa0cm feltartilleri. I front og p\xc3\xa5 sidene av standplassene er det et lavt brystvern oppbygget i natursten, sand og grus. Bak og noe lavere er standplassene sammenbundet av en vollgang. Mellom kanonene er det i vollgangen innbygd doble ammunisjonsnisjer. I 1918 ble fl\xc3\xb8ykanonstandplassene ombygget for oppstilling av luftvernkanoner til beskyttelse av blant annet Kykkelsrud kraftverk. Bak h\xc3\xb8yre fl\xc3\xb8y finner et siktebord i granitt._NEWLINE_Anlegget er fredet og fortsatt i Forsvarets eie.'